Αμέρικους (πόλη)

Το Αμέρικους (Americus) είναι πόλη των Ηνωμένες Πολιτειών Αμερικής στην πολιτεία Τζόρτζια. Το Αμέρικους έχει 16.230 κατοίκους σύμφωνα με την απογραφή πληθυσμού του 2020 (μείωση 4,8% σε σχέση με την προηγούμενη απογραφή) και είναι έδρα και μεγαλύτερη πόλη της Κομητείας Σάμτερ.
Η πόλη έχει αξιοσημείωτη ιστορία και βρίσκεται κοντά στο χωριό Πλέινς, όπου γεννήθηκε ο 39ος Πρόεδρος των ΗΠΑ Τζίμι Κάρτερ. Το 62,1% του πληθυσμού του Αμέρικους είναι μαύροι. Υπάρχουν δύο ανώτατα εκπαιδευτικά ιδρύματα στην πόλη: το Πολιτειακό Πανεπιστήμιο της Νοτιοδυτικής Τζόρτζια και το Τεχνικό Κολέγιο της Νότιας Τζόρτζια.

Γεωγραφία
Το Αμέρικους είναι κτισμένο σε γεωγραφικές συντεταγμένες πλάτος 32° 04′ 31″ Βόρειο και μήκος 84° 13′ 36″ Δυτικό, και σε μέσο υψόμετρο 146 μέτρα πάνω από την επιφάνεια της θάλασσας. Σύμφωνα με το Γραφείο Απογραφών των ΗΠΑ η πόλη έχει συνολική έκταση 29,96 τετραγωνικά χιλιόμετρα, από τα οποία τα 29,40 είναι ξηρά, ενώ το υπόλοιπο 0,57 τετρ. χιλιόμετρο (570 στρέμματα ή ποσοστό 1,87%) καλύπτεται από νερό.

Ιστορία
 
Το Αμέρικους αναγνωρίσθηκε ως «πόλη» το 1832 και η ονομασία του επιλέχθηκε με κλήρωση (είναι η λατινική απόδοση του ονόματος του Αμέριγκο Βεσπούτσι, που έδωσε το όνομά του στην Αμερική).Τις πρώτες δύο δεκαετίες μετά την ίδρυσή του, ήταν μια μικρή κωμόπολη. Ο ερχομός του σιδηροδρόμου το 1854 την κατέστησε στα τέλη του 19ου αιώνα την όγδοη μεγαλύτερη σε πληθυσμό πόλη της Τζόρτζια και μέχρι τον μεσοπόλεμο ήταν γνωστή ως η «Μητρόπολη της νοτοδυτικής Τζόρτζια» και κέντρο διανομής βαμβακιού. Το 1890 το πρώτο αδειοδοτημένο σύστημα τραμ σε όλη την Τζόρτζια λειτούργησε στο Αμέρικους. Σήμερα ένα από τα αποκατεστημένα βαγόνια του εκτίθεται μονίμως στη Βιβλιοθήκη Λέικ Μπρασήαρ ως δωρεά από την οικογένεια Ρ. Κραμπ, που απέκτησε το τραμ τη δεκαετία του 1940.

Η πόλη είχε ήδη πολλά παλαιά κτήρια (και νεότερα σε βικτωριανό αρχιτεκτονικό ρυθμό) όταν το 1892 εγκαινιάσθηκε το μεγάλο Ξενοδοχείο Ουίνδσορ. Αυτό το πενταώροφο μέγαρο σχεδιάσθηκε από τον Σουηδό αρχιτέκτονα Γκότφρηντ Λ. Νόρμαν. Το 1917 ο τότε αντιπρόεδρος των ΗΠΑ Τόμας Ρ. Μάρσαλ έβγαλε έναν λόγο από τον εξώστη του, ενώ το 1928 ο μετέπειτα Πρόεδρος των ΗΠΑ Φραγκλίνος Ρούζβελτ μίλησε στη μεγάλη τραπεζαρία του.

Την 1η Ιανουαρίου 1976 το κέντρο της πόλεως εντάχθηκε στο Εθνικό Αρχείο Ιστορικών Τόπων (National Register of Historic Places) με την ονομασία Americus Historic District και τα σύνορα της προστατευόμενης αυτής περιοχής επεκτάθηκαν τρία χρόνια αργότερα.

Κατά τον Α΄ Παγκόσμιο Πόλεμο ένα κέντρο εκπαιδεύσεως της Αερόπορίας (που τότε υπαγόταν στον Στρατό Ξηράς), το Σάουθερ Φηλντ (Souther Field, το σημερινό Αεροδρόμιο «Τζίμι Κάρτερ»), άρχισε να λειτουργεί στα βορειοανατολικά του Αμέρικους. Ο Τσαρλς Λίντμπεργκ, ο πρώτος άνθρωπος που διέσχισε ποτέ τον Ατλαντικό Ωκεανό με αεροπλάνο μόνος του, αγόρασε εδώ το πρώτο αεροπλάνο του και πραγματοποίησε την πρώτη μοναχική του πτήση, κατά τη διάρκεια μιας δεκαπενθήμερης παραμονής του στην πόλη τον Μάιο του 1923. Το Σάουθερ Φηλντ επαναλειτούργησε ως στρατιωτικό αεροδρόμιο κατά τον Β΄ Παγκόσμιο Πόλεμο, όταν σε αυτό εκπαιδεύθηκαν πιλότοι της RAF και της Αμερικανικής Πολεμικής Αεροπορίας, ενώ μετέπειτα έγινε στρατόπεδο Γερμανών αιχμαλώτων πολέμου.

Το Αμέρικους και τα δικαιώματα των Αφροαμερικανών 
Μια μεικτή Χριστιανική κοινότητα λευκών και Αφροαμερικανών με την επωνυμία «Αγρόκτημα Κοινωνία» (Koinonia Farm), οργανώθηκε στην περιοχή του Αμέρικους το 1942 από δύο ζεύγη, τους Τζόρνταν και τους Ίνγκλαντ. Η οργάνωση συνεχίζει να υπάρχει, στα νοτιοδυτικά της πόλεως, ενώ το 1976 ιδρύθηκε και η χριστιανική οργάνωση Habitat for Humanity International με σκοπό την εξασφάλιση στέγης σε άστεγους από το ζεύγος Φούλερ.

Η εποχή του κινήματος πολιτικών δικαιωμάτων των Αφροαμερικανών στο Αμέρικους ήταν ταραγμένη. Υπήρχε εξάλλου κακή προϊστορία, με το λυντσάρισμα ενός νεαρού μαύρου, του Γουίλ Ρέντινγκ, το 1913 στην οδό Forsyth. Μεταπολεμικώς, η βίαιη αντίθεση ρατσιστικών στοιχείων στο «Αγρόκτημα Κοινωνία» σημαδεύτηκε από βομβιστική επίθεση σε κατάστημα στα προάστια το 1957. Ο δρ. Μάρτιν Λούθερ Κινγκ πέρασε ένα Σαββατοκύριακο στο κρατητήριο του δικαστικού μεγάρου του Αμέρικους το 1961, μετά από σύλληψή του στο Ώλμπανυ. Το «Κίνημα Σούμτερ» για την κατάργηση του φυλετικού διαχωρισμού οργανώθηκε από τον πάστορα Τζόζεφ Ρ. Κάμπελ το 1963. Ως αποτέλεσμα αυτού, δύο νόμοι της Τζόρτζια κηρύχθηκαν αντισυνταγματικοί σε μια ομοσπονδιακή συνάντηση δικαστών στο Αμέρικους. Φυλετικές διακρίσεις καταργήθηκαν στην πόλη για πρώτη φορά το 1965 όταν στην αστυνομία της εντάχθηκαν οι J.W. Jones και Henry L. Williams. Δέκα χρόνια αργότερα ο Λιούις Μ. Λόου (Lewis M. Lowe) εκλέχθηκε ως ο πρώτος στην ιστορία μαύρος δημοτικός σύμβουλος της πόλεως.

Αξιοσημείωτα πρόσωπα 
Μερικοί αξιόλογοι άνθρωποι που γεννήθηκαν ή έζησαν στο Αμέρικους είναι οι εξής (με ελληνική αλφαβητική σειρά):

 Λον Έλντερ (Lonne Elder III, 1927-1996), θεατρικός συγγραφέας, σεναριογράφος και ηθοποιός
 Φίλιπ Κουκ (1817-1894), στρατηγός των «Νοτίων» στον Αμερικανικό Εμφύλιο
 Έιντζελ (Αντζελίνα) Μαρτίνο (γενν. 1967), ολυμπιονίκης στην κολύμβηση (3 χρυσά και 3 χάλκινα μετάλλια)
 Τζοάνα Μουρ (1934-1997), ηθοποιός
 Γκρίφιν Μπελ (1918-2009), Γενικός Εισαγγελέας των Ηνωμένων Πολιτειών
 Κασάντρα Πίκετ Ντέραμ (1824-1885), η πρώτη γυναίκα πτυχιούχος ιατρός στην ιστορία της Τζόρτζια
 Νταν Ρηβς (1944-2022), παίκτης και προπονητής του αμερικανικού ποδοσφαίρου

Παραπομπές

Εξωτερικοί σύνδεσμοι 
 Επίσημος ιστότοπος του δήμου
 Το «Κίνημα του Αμέρικους» για τα δικαιώματα των Αφροαμερικανών

Αμερικους